《秘书山中草堂》
宋代·释文珦

谢客开山兴，深居寄草堂。
曲阑凭野色，虚牖敞晴光。
路转青林合，泉流碧涧长。
群峦分向背，平楚接微茫。
兰茝含幽洁，松筠傲雪霜。
玄猨啼夜月，青鹤舞朝阳。
地僻烟霞古，云深草树凉。
藤梢藏钓石，桂子落琴床。
为识禽鱼性，终辞鸳鸯行。
真曾脱颖出，只作善刀藏。
不爱烧金术，唯留煮石方。
赋诗閒点笔，勘易静焚香。
酿酒应浮白，收茶自过黄。
秋来看{左各右刂}竹，春尽课劙桑。
水暖分鱼种，崖寒取蜜房。
人高徵士节，天动少微芒。
道在名难隐，身閒乐叵量。
更知齐指马，诚足傲羲皇。
萧散氛埃表，高风不可忘。

作者简介：释文珦（一二一〇——？）（生年据本集卷一〇《看新历》“又看景定新颁历，百岁还惊五十过”推定），字叔向（影印《诗渊》册五页三七九八《宿山庵》署），自号潜山老叟，于潜（今浙江临安西南）人。早岁出家，遍游东南各地，游踪略见集中《闲中多暇追叙旧游成一百十韵》诗，有“题咏诗三百，经行路四千”之句，后以事下狱，久之得免，遂遁迹不出。终年八十馀。诗集已佚，清四库馆臣据《永乐大典》辑为《潜山集》十二卷。事见集中有关诗篇。